Source: http://www.europarl.europa.eu/sides/getDoc.do?type=REPORT&reference=A7-2012-0050&language=MT
Timestamp: 2013-05-18 22:54:24+00:00
Document Index: 2183440

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ']

RAPPORT dwar it-talba għat-tneħħija tal-immunità ta' Krisztina Morvai - A7-0050/2012
Proċedura : 2010/2285(IMM)Ċiklu ta' ħajja waqt sessjoniĊiklu relatat mad-dokument :
A7-0050/2012Testi mressqa :
RAPPORT 166k 82k
8 ta' Marzu 2012PE 480.683v02-00 A7-0050/2012
dwar it-talba għat-tneħħija tal-immunità ta' Krisztina Morvai
Kumitat dwar l-Affarijiet Legali
– wara li kkunsidra t-talba għat-tneħħija tal-immunità ta’ Krisztina Morvai, imressqa fit-13 ta' Ottubru 2010 mill-Qorti Distrettwali Ċentrali ta’ Pest f’Budapest (l-Ungerija) b'rabta mal-proċedimenti pendenti quddiem din il-qorti, u mħabbra fis-seduta plenarja tal-24 ta’ Novembru 2010, – wara li sema’ lil Krisztina Morvai, skont l-Artikolu 7(3) tar-Regoli ta' Proċedura tiegħu,
– wara li kkunsidra s-sottomissjonijiet bil-miktub mill-Qorti Distrettwali Ċentrali tad-19 ta’ Diċembru 2011 bi tweġiba għat-talba tal-Kumitat għall-Affarijiet Legali skont l-Artikolu 7(3) għal aktar informazzjoni u spjegazzjonijiet,
– wara li kkunsidra l-Artikoli 8 u 9 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea, annessi mat-Trattat dwar il-Funzjonament tal-Unjoni Ewropea, kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976,
– wara li kkunsidra s-sentenzi tal-Qorti tal-Ġustizzja tal-Unjoni Ewropea tat-12 ta' Mejju 1964, tal-10 ta' Lulju 1986, tal-15 u l-21 ta’ Ottubru 2008, tad-19 ta’ Marzu 2010 u tas-6 ta’ Settembru 2011(1),
– wara li kkunsidra l-Artikoli 6(2) u 7 tar-Regoli ta' Proċedura tiegħu,
– wara li kkunsidra r-rapport tal-Kumitat għall-Affarijiet Legali (A7-0050/2012),
A. billi l-Qorti Distrettwali Ċentrali ta’ Pest talbet it-tneħħija tal-immunità parlamentari ta’ Membru tal-Parlament Ewropew, Krisztina Morvai, b’rabta mal-proċedimenti quddiemha;
B. billi t-talba mill-Qorti tirreferi għal proċedimenti kriminali relatati mal-offiża kriminali ta’ malafama pubblika b’konnessjoni ma’ dikjarazzjonijiet magħmula minn Krisztina Morvai rigward individwu privat fl-Ungerija; C. billi, skont l-Artikolu 8 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew ma jistgħux ikunu suġġetti għal ebda forma ta’ inkjesta, detenzjoni jew proċedimenti legali minħabba opinjonijiet espressi jew voti mitfugħa minnhom fil-qadi ta’ dmirijiethom;
D. billi l-fatti tal-każ, kif manifestat fis-sottomissjonijiet li saru mill-Qorti lill-Kumitat għall-Affarijiet Legali, jindikaw li d-dikjarazzjonijiet saru fi żmien meta Krisztina Morvai ma kinitx Membru tal-Parlament Ewropew;
1. Jiddeċiedi li jneħħi l-immunità ta’ Krisztina Morvai;
2. Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tal-Ungerija u lil Krisztina Morvai.
Kawża 101/63 Wagner vs Fohrmann u Krier [1964] Ġabra 195, Kawża 149/85 Wybot vs Faure et [1986] Ġabra 2391, Kawża T-345/05 Mote vs Il-Parlament [2008] Ġabra II-2849, Kawżi Magħquda C-200/07 u C-201/07 Marra vs De Gregorio u Clemente [2008] Ġabra I-7929, u Kawża T-42/06 Gollnisch vs Il-Parlament (għadha mhux ippubblikata fil-Ġabra) u l-Kawża C-163/10 Patriciello (għadha mhux ippubblikata fil-Ġabra).
Waqt is-sedura tal-24 ta’ Novembru 2010 l-President ħabbar, skont l-Artikolu 6(2) tar-Regoli ta’ Proċedura, li fit-13 ta’ Ottubru 2010 kien irċieva talba mill-Qorti Distrettwali Ċentali ta’ Pest rigward it-tneħħija tal-immunità parlamentari ta’ Krisztina Morvai b’referenza għall-Artikoli 8 u 9 tal-Protokoll dwar il-Privileġġi u l-Immunitajiet tal-Unjoni Ewropea. Il-President irrefera din it-talba lill-Kumitat għall-Affarijiet Legali skont l-Artikolu 6(2). Il-Kumitat sema’ lil Krisztina Morvai fil-25 ta’ April 2011, bi qbil mal-Artikolu 7(3), u wara dan il-Kumitat iddeċieda li jitlob aktar informazzjoni u spjegazzjonijiet, ukoll skont l-Artikolu 7(3), mill-Qorti Distrettwali Ċentrali ta’ Pest. Il-Qorti pprovdiet l-informazzjoni u l-ispjegazzjonijiet mitluba f’ittra tad-19 ta’ Diċembru 2011.
L-isfond tat-tneħħija tal-immunità huwa kif ġej: Fl-14 ta’ April 2005, is-Sur János Zombori, resident tal-Ġermanja, ressaq ilment mad-Dipartiment tal-Pulizija Nazzjonali f’Budapest, l-Ungerija, kontra “awturi ta’ reati mhux magħrufa” għall-offiża ta’ malafama pubblika skont l-Artikolu 179(1) tal-Kodiċi Kriminali Ungeriż, li rrefera għal numru kbir ta’ rapporti tal-midja f’artikli stampati, fuq l-internat u fuq it-televiżjoni minn Marzu sa April 2005 li fihom is-Sur Zombori allegatament abbuża fiżikament u mentalment minn ibnu. Fit-8 ta’ Mejju u l-15 ta’ Lulju 2005 l-kwerelant ippreżenta listi ta’ rapporti addizzjonali fil-midja li kien fihom allegazzjonijiet simili, u talab li l-awturi tal-artikoli, il-kompilaturi u l-edituri tar-rapporti u l-persuni li għamlu d-dikjarazzjonijiet jiġu identifikati u miżmuma responsabbli. Wara li semgħet lill-kwerelant fis-6 ta’ Diċembru 2006, il-Qorti tat ordni li jingħata bidu għal investigazzjoni. Bħala riżultat ta’ din l-investigazzjoni, lista ta’ persuni li allegatament ikkommettew reat, li kienet tinkludi lil Krisztina Morvai, ġiet ippreżentata u rreġistrata fil-Qorti fit-12 ta’ Frar 2007, u l-kwerelant iddikjara fl-14 ta’ Marzu 2007 li xtaq li l-proċedimenti kontra l-persuni li allegatament ikkommettew reat ikomplu sejrin.
Il-Qorti kellha seduta ta’ smigħ fit-28 ta’ Mejju 2008, li għaliha ġew imsejħa kemm il-kwerelant kif ukoll Krisztina Morvai li taw ġustifikazzjoni għall-assenza tagħhom, fejn iddeċidiet li tissepara l-proċedimenti f’żewġ kawżi, waħda li tikkonċerna l-awturi tar-reati identifikati u oħra li tikkonċerna persuni għadhom mhux identifikati.
Minħabba n-nuqqas ta’ persuni mhux identifikati fil-kawża tal-aħħar, il-Qorti ddeċidiet fil-15 ta’ Diċembru 2008 li temm dawn il-proċedimenti. Din id-deċiżjoni ġiet appellata mill-kwerelant, u l-Qorti Muniċipali ta’ Budapest qelbet id-deċiżjoni fis-26 ta’ Frar 2009 u għalhekk il-prċedimenti reġgħu bdew.
Il-Qorti stabbiliet seduta ta’ smigħ fit-30 ta’ Settembru 2009, iżda peress li l-kwerelant ma deherx din ġiet posposta għall-4 ta’ Mejju 2010, u sussegwentement il-kwerelant ġie mistieden jikkjarifika l-akkużi. Fit-23 ta’ Ġunju 2010 l-kwerelant indika li xtaq li l-proċedimenti kriminali jitkomplu kontra żewġ awturi identifikati tar-reati li kienu għamlu dikjarazzjonijiet speċifikati fuq it-televiżjoni, li waħda minnhom kienet Krisztina Morvai.
Il-Qorti ssospendiet il-proċedimenti fit-8 ta’ Ottubru 2010 sabiex tagħmel talba lill-Parlament Ewropew biex titneħħa l-immunità parlamentari ta’ Krisztina Morvai.
Il-Qorti infurmat lill-Kumitat li l-perjodu ta’ limitazzjoni skont il-Kodiċi Kriminali Ungeriż għal offiża huwa perjodu li jikkorrispondi għal-limitu massimu tal-piena preskritta iżda mhux inqas minn tliet snin. Peress li l-piena preskritta għall-malafama pubblika hija sentejn skont il-kodiċi kriminali, il-perjodu ta’ limitazzjoni għal din l-offiża huwa għalhekk il-minimu ta’ tliet snin. Dan il-perjodu ta’ limitazzjoni huwa madankollu interrott mill-bidu ta’ proċedimenti kriminali kontra persuni li allegatament iwettqu reat.
Min-naħa tagħha, Krisztina Morvai qed tissottometti li l-Parlament għandu jsostni l-immunità parlamentari tagħha. Għalkemm hija tirrikonoxxi l-fatt li effettivament għamlet id-dikjarazzjonijiet inkwistjoni, hija għamlithom fil-kapaċità tagħha bħala attivista favur id-drittijiet tan-nisa, u fi kwalunkwe każ ma ġiet infurmata bl-ebda investigazzjoni jew proċedimenti kontrieha bejn l-14 ta’ April 2005, meta l-ilment oriġinali sar, u l-14 ta’ April 2008, meta l-perjodu ta’ limitazzjoni għall-offiża jkun skada. Il-perjodu ta’ limitazzjoni, għalhekk, skada fit-8 ta’ Ottubru 2010, meta t-talba għat-tneħħija tal-immunità parlamentari kienet saret. Hija tqis li l-kwerelant u l-Qorti komplew bil-proċedimenti kontrieha biss wara li kienet ġiet eletta bħala Membru tal-Parlament Ewropew fl-2009. 2. Il-liġi u l-proċedura tal-immunità tal-Membri tal-Parlament Ewropew
L-Artikoli 8 u 9 tal-Protokoll (Nru 7) tat-TFUE dwar il-Privileġġi u l-Immunitajiet tal-Unjoni Ewropea jaqraw kif ġej (enfasi miżjuda):
Membri tal-Parlament Ewropew m’għandhom ikunu soġġetti għal ebda forma ta’ investigazzjoni, detenzjoni jew proċeduri legali, fir-rigward ta’ opinjonijiet espressi jew voti mitfugħa minnhom fil-qadi ta’ dmirijiethom.
Waqt is-sessjonijiet tal-Parlament Ewropew, il-Membri tiegħu, għandhom igawdu:a.
fit-territorju tal-Istat tagħhom stess, l-immunitajiet mogħtija lil membri tal-parlament tagħhom;b.
L-immunità bl-istess mod tkun tgħodd għall-Membri waqt li jkunu qed jivvjaġġaw lejn u mill-post fejn jiltaqa’ l-Parlament Ewropew.
L-immunità ma tistax tintalab meta Membru jinqabad fil-fatt ta’ reat u ma tipprekludix lill-Parlament Ewropew milli jeżerċita d-dritt tiegħu li jirrinunzja għall-immunità ta’ xi wieħed mill-Membri tiegħu.
Il-proċedura fi ħdan il-Parlament Ewropew hija regolata mill-Artikoli 6 u 7 tar-Regoli ta' Proċedura. Id-dispożizzjonijiet relevanti jaqraw kif ġej (enfasi miżjuda):
1. Fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament għandu qabel kollox iħares l-integrità tiegħu bħala assemblea leġislattiva demokratika u jiżgura l-indipendenza tal-Membri tiegħu fil-qadi ta' dmirijiethom.2.
Kull talba indirizzata lill-President minn awtorità kompetenti ta' Stat Membru sabiex titneħħa l-immunità ta' xi Membru għandha tiġi mħabbra fil-Parlament u rriferuta lill-kumitat responsabbli. (...)
1. Il-kumitat responsabbli għandu jikkunsidra mingħajr dewmien u skont l-ordni li fih tressqu t-talbiet għat-tneħħija tal-immunità jew it-talbiet għall-ħarsien tal-immunità u tal-privileġġi.2. Il-kumitat għandu jagħmel proposta għal deċiżjoni motivata li tirrakkomanda l-adozzjoni jew iċ-ċaħda tat-talba għat-tneħħija tal-immunità jew għall-ħarsien tal-immunità u tal-privileġġi.3.
Il-kumitat jista' jitlob lill-awtorità kkonċernata għal informazzjoni jew spjegazzjoni li l-kumitat iqis li hija meħtieġa sabiex ikun jista' jifforma opinjoni dwar jekk l-immunità għandhiex tiġi mneħħija jew imħarsa. Il-Membru kkonċernat għandu jingħata l-opportunità li jinstema', jista' jippreżenta dokumenti jew evidenza bil-miktub li jħoss li huma meħtieġa. Huwa jista' jkun rappreżentat minn Membru ieħor. (...)7. Il-kumitat jista' jagħti parir motivat dwar il-kompetenza tal-awtorità inkwistjoni u dwar l-ammissibiltà tat-talba, iżda fl-ebda ċirkustanza m'għandu jippronunzja ruħu dwar il-ħtija jew l-innoċenza tal-Membru, u lanqas dwar jekk l-opinjonijiet u l-atti attribwiti lilu jiġġustifikawx jew le l-prosekuzzjoni tiegħu, anke jekk, waqt li jkun qed jikkunsidra t-talba, jikseb tagħrif dettaljat tal-fatti tal-każ.(...)
3. Ġustifikazzjoni għad-deċiżjoni proposta
Peress li d-dikjarazzjonijiet inkwistjoni saru fl-2005, kienu saru qabel ma Krisztina Morvai saret Membru tal-Parlament Ewropew wara li kienet ġiet eletta fl-elezzjonijiet tal-2009 għall-Parlament Ewropew.
Kif kienet sabet il-qorti tal-Ġustizzja, il-portata tal-immunità assoluta li jipprovdi għaliha l-Artikolu 8 “għandha tiġi stabbilita fuq il-bażi tad-dritt Komunitarju biss”(1). Il-Qorti reċentement iddikjarat li “dikjarazzjoni magħmula minn Membru Parlamentari Ewropew barra mill-Parlament Ewropew li tat lok għal proċeduri kriminali fl-Istat Membru tal-oriġini tiegħu minħabba reat ta’ kalunnja ma tikkostitwixxix opinjoni espressa fil-qadi tad-dmirijiet parlamentari koperta bl-immunità stipulata f’din id-dispożizzjoni ħlief meta din id-dikjarazzjoni hija evalwazzjoni suġġettiva li għandha rabta diretta u ovvja mal-qadi ta’ tali dmirijiet.”(2) (enfasi miżjuda).
Fuq il-bażi tad-dokumenti li waslu mill-Qorti Distrettwali Ċentrali ta’ Pest u l-informazzjoni u l-ispjegazzjonijiet addizzjonali pprovduti wara t-talba tal-Kumitat, jidher li l-proċedimenti kriminali kontra Krisztina Morvai ġew interrotti bosta drabi bejn l-14 ta’ April 2005, meta ngħata bidu għall-proċedimenti, u t-8 ta’ Ottubru 2010, meta t-talba għat-tneħħija tal-immunità parlamentari saret, u li l-perjodu ta’ limitazzjoni kien ilu għaddej biss għal perjodi ta’ żmien limitati ħafna meta l-kwerelant ingħata l-istruzzjoni biex jagħti notifiki jew jipprovdi informazzjoni addizzjonali lill-Qorti. Il-perjodu ta’ limitazzjoni għall-offiża allegata, għalhekk, ma kienx skada fit-8 ta’ Ottubru 2010.
Quddiem dan kollu, il-Kumitat jikkunsidra li l-fatti tal-każ, kif manifestat fit-talba għat-tneħħija tal-immunità, fis-sottomissjonijiet bil-miktub lill-Kumitat u fis-seduta ta’ smigħ ta’ Krisztina Morvai, jindikaw li d-dikjarazzjonijiet saru fi żmien meta ma kinitx Membru tal-Parlament Ewropew u li l-perjodu ta’ limitazzjoni tal-offiża allegata ma kienx skada wara li nbdew proċeduri kriminali.
Il-Kumitat għalhekk jikkunsidra li, meta għamlet id-dikjarazzjonijiet inkwistjoni, Krisztina Morvai ma kinitx qed taġixxi fil-qadi ta’ dmirijietha bħala Membru tal-Parlament Ewropew.
Abbażi tal-kunsiderazzjonijiet imsemmija hawn fuq u skont l-Artikolu 6(2) tar-Regoli ta' Proċedura, wara li kkunsidra r-raġunijiet favur u kontra d-difiża tal-immunità tal-Membru, il-Kumitat għall-Affarijiet Legali jirrakkomanda li l-Parlament Ewropew għandu jneħħi l-immunità parlamentari ta' Krisztina Morvai.
Marra, iċċitat hawn fuq, fil-paragrafu 26.
Patriciello, iċċitat hawn fuq, dispożittiv.
Aġġornata l-aħħar: 12 ta' Marzu 2012Avviż legali